《赵子昂画马为长庠萧教谕作》
明代·刘溥

朔风如刀剪飞雪，冰叠龙池冻痕裂。
成群扑簌正猥寒，千里骄痕汗流血。
云邀电影入四蹄，海雾卷天葱岭低。
一团旋风去无迹，平沙碧草愁萋萋。
珊瑚作鞭金作勒，绿发奚官骑不得。
王孙老去彩毫干，玉栈几回惊霹雳。

作者简介：苏州府长洲人，字原博。祖、父皆以医得官。宣德初，以善医授惠州局副使。后调太医院吏目。博通经史，精天文律历之学，亦善画工诗，与晏铎、王淮、汤胤绩、苏平、邹亮、蒋忠等号“景泰十才子”，常被推为盟主。有《草窗集》。